Waħda mill-aktar affarijiet importanti għall-annimali hi s-sopravivenza. Fis-selvaġġ, l-annimali jagħmlu minn kollox sabiex isibu l-ikel, ikollhom iż-żgħar, jipproteġuhom u, fl-aħħar mill-aħħar, sabiex jibqgħu ħajjin huma stess. Dawk l-annimali li huma l-aktar adattati għall- ambjent li jgħixu fih, hemm ċans li jkollhom aktar suċċess f'dan kollu. Hawn diversi annimali li saħansitra jqarrqu bl-annimali l-oħra sabiex jipproteġu ruħhom jew sabiex jattiraw lill-priża tagħhom. Dan ħafna drabi jagħmluh billi jimitaw annimali aktar perikolużi minnhom jew lill-priża stess, kemm fl-apparenza, f'xi ħoss jew f'xi ċaqliq permezz ta' mimicry. Hawn diversi annimali li jqarrqu b'annimali oħra permezz tal-apparenza tagħhom. Eżempju ċar ta' dan hu dak tal-owl butterfly li, meta jilmaħ jew iħoss xi predatur fil-viċinanzi tiegħu, jiftaħ ġwinħajh u permezz ta' disinni jifforma wiċċ ta' kokka. Dan it-tip ta' xebh isir bejn żewġ annimali fejn wieħed minnhom biss hu mgħammar b'affarijiet li jipproteġuh. F'dan il-każ partikolari, il-predaturi tal-farfett huma l-għasafar. Meta xi għasfur ikun qiegħed itir fuq dan il-farfett u taħtu jara forma li tixbah ħafna l-wiċċ ta' kokka, dan jibqa' għaddej mingħajr ma jagħti s-salt għall-farfett. Numru ta' annimali oħra maż-żmien evolvew b'tali mod li ġisimhom ġie jixbah ħafna lil dak ta' xi speċi oħra mgħammra b'velenu jew xewk għall-protezzjoni. Numru kbir ta' kamla (moths) evolvew b'tali forma, ħsejjes u saħansitra kuluri li jixbhu liż-żnażan. Dawn tal-aħħar huma mgħammra b'xewk u b'attitudni aktar aggressiva minn dik tal-kamla. Hemm ukoll xi sriep li mhumiex velenużi u li evolvew b'tali kuluri li jixbhu sriep oħra velenużi. Fl-Amerika, il-king snake mhuwiex serp velenuż, però fl-għamla u fil-kuluri jixbah ħafna lil serp ieħor velenuż magħruf bħala l-coral snake. Teżisti wkoll taqbila sabiex tgħin lin-nies jagħrfu bejn dawn it-tnejn li tgħid hekk: Red and yellow, kill a fellow; red and black, friend of Jack. Jeżistu wkoll numru sostanzjali ta' eżempji oħra ta' mimicry, speċjalment fl-insetti. Jekk wieħed jieħu l-fawna lokali jirrealizza li, fost l-insetti, il-kuluri jgħajtu, speċjalment l-aħmar, huma komuni f'aktar minn speċi waħda. Dawn il-kuluri jgħajtu fl-annimali għandhom messaġġ marbut magħhom – dak ta' twissija. Ħafna drabi dawn l-insetti jkollhom kimiki li jagħmlu xi tip ta' ħsara lill-annimali l-oħra li jikluhom. Jista' jkun ukoll li l-kulur qiegħed iwissi periklu għax l-insett partikolari hu aggressiv. L-insett magħruf bħala s-suldat kif ukoll dak magħruf bħala s-seffud tal-ġamar għandhom kuluri ħomor jgħajtu ta' twissija. Bħalhom għandha wkoll in-nannakola u dawn ilkoll għandhom kuluri jkanġu fl-aħmar. Dan hu tip ta' mimicry fejn diversi speċi jevolvu b'kuluri jew apparenzi simili sabiex isaħħu l-messaġġ ta' twissija u għalhekk jassiguraw aktar protezzjoni lejn l-individwi tagħhom. Dan il-qerq fl-annimali jintuża għal ħafna skopijiet oħra. Fir-rainforests, ċertu fireflies femminili mill-ġeneru Photuris jipproduċu l-istess tip ta' dawl bl-istess frekwenza preċisa bħal nisa ta' speċi oħra mill-ġeneru Photinus. Meta l-irġiel mill-ġeneru Photinus jilmħu dan id-dawl u teptip speċifiku, jitilqu minnufih lejh mingħalihom li se jsibu l-mara tal-istess ġeneru tagħhom, però, minflok, isibu mara tal-ġeneru l-ieħor li hi pjuttost akbar u aggressiva u tispiċċa tikolhom. F'dan il-każ partikolari dawn l-irġiel huma sors ta' kimika importanti li żżomm lil wieħed mill-predaturi tagħhom – il-brimb – 'il bogħod. Jekk hawn min qiegħda taħarqu qalbu għal dawn il-fireflies irġiel, nistgħu nibqgħu ċerti li fis-selvaġġ diffiċli nsibu annimali b'attitudni altruwista. Fil-fatt, l-istess irġiel jużaw tip ta' qerq ieħor sabiex jattiraw lin-nisa. Dawn evolvew b'tali mod li jteptpu tip ta' dawl u saħansitra jtiru f'ċertu għoli bħal xi insetti oħra li huma priża tal-fireflies. In-nisa jersqu lejhom mingħalihom li se jsibu l-ikla tagħhom u minflok isibu individwu raġel lest għat-tgħammir. Kif għedna fil-bidu, dan kollu jsir sabiex l-annimali jassiguraw is-sopravivenza tagħhom. Maż-żmien evolvew tali karatteristiċi jew attitudnijiet li jagħtuhom vantaġġ fuq annimali oħra. Dawn allura jirnexxilhom jibqgħu ħajjin għal aktar żmien, jgħammru u jkollhom iż-żgħar. B'hekk dawn il-karatteristiċi vantaġġjużi jibqgħu jintirtu minn ġenerazzjoni għal oħra u saħansitra dejjem jirfinaw skont kif jinbidel l-ambjent li jgħixu fih. Dawk l-annimali li ma jkollomx karatteristiċi vantaġġjużi, sfortunatament maż-żmien dejjem jonqsu fin-numru u saħansitra jistgħu jiġu estinti.